text: 太陽寒水司天，太陰濕土在泉，中見太商金運，歲金太過，氣化營運先天，天地之氣，上見太陽，左間厥陰，右間陽明，故天政所布其氣肅，下見太陰，左間少陽，右間少陰，故地氣靜而其令徐，寒臨太虛，陽氣不令，寒政大舉，澤無陽焰，則火發待時，少陽中治，時雨乃涯，止極雨散，還於太陰，雲朝北極，濕化乃布，澤流萬物，寒敷於上，雷動於下，水土合德，上應辰星鎮星，其穀玄，歲氣之化，寒化一，清化九，雨化五，正化度也，蟲育，歲物所宜也。